**Latvijas Republikas tiesībsargam**

[tiesibsargs@tiesibsargs.lv](mailto:tiesibsargs@tiesibsargs.lv)

*Par nodokļu reformas informatīvās kampaņas izmaksām*

Pamatojoties uz Ministru prezidenta 2019. gada 13. marta rezolūciju Nr.90/TA-403/1027, Finanšu ministrija (turpmāk – Ministrija) ir izvērtējusi Latvijas Republikas tiesībsarga (turpmāk – Tiesībsargs) 2019. gada 1. marta vēstulē Nr.1-5/40 minēto un sniedz šādu informāciju.

Saskaņā ar Ministru prezidenta Māra Kučinska Valdības rīcības plāna 23. uzdevumu Ministrijai kopīgi ar valdības sociālajiem un sadarbības partneriem bija uzdots izstrādāt vidēja termiņa valsts nodokļu politikas pamatnostādnes.

Ministrija kopā ar valdības sociālajiem un sadarbības partneriem ir izstrādājusi nodokļu politikas reformu, kura tiek iekļauta nodokļu politikas pamatnostādnēs un kura tika konceptuāli atbalstīta 2017. gada 28. februārī Ministru kabinetā (MK) notikušajā Nacionālās trīspusējās sadarbības padomes sēdē.

Valsts nodokļu politika ir saistīta ar visiem nozīmīgākajiem procesiem valstī, piemēram, konkurētspēju, pirktspēju un eksportspēju, kā arī demogrāfijas un inovāciju veicināšanu. Valsts nodokļu politika būtiski ietekmē arī nodarbinātību, uzņēmējdarbības vidi un struktūru, kā arī ir izšķirošā, nosakot valsts pakalpojumu apjomu un kvalitāti.

Nodokļu sistēmu Latvijā veido nodokļi, kuru ieņēmumi ir paredzēti attiecīgi valsts vai pašvaldību funkciju finansēšanai. Daļa valsts iekasēto nodokļu ir personalizēti un saistīti ar saņemamā pakalpojuma apjomu, piemēram, slimības pabalsti, bērnu kopšanas pabalsti, pensijas, bezdarbnieku pabalsti. Savukārt tādi publiskie pakalpojumi, no kuriem iegūst visi valsts iedzīvotāji, piemēram, izglītība, neatliekamā medicīniskā palīdzība, valsts ārējā un iekšējā drošība, Valsts ugunsdzēsības un glābšanas dienests, tiek finansēti no kopējiem valsts budžeta ieņēmumiem. Tomēr nepietiekamās nodokļu iekasējamības dēļ, valsts funkciju finansēšana nākotnē var tikt apdraudēta.

Ministrija jau kopš 2016. gada ciešā sadarbībā ar valdības sociālajiem un sadarbības partneriem strādāja pie priekšlikumiem, lai reformētu Latvijas nodokļu sistēmu. Tika saņemti un analizēti priekšlikumi no Latvijas Tirdzniecības un rūpniecības kameras, Latvijas Darba devēju konfederācijas, Latvijas Bankas, Domnīcas Certus, kā arī Pasaules Bankas un OECD. Priekšlikumu iesniedzēji minēja, ka Latvijā ir liels darbaspēka nodokļu slogs, it īpaši uz mazām algām, un ir nepieciešams reformēt uzņēmumu ienākuma nodokli (UIN). Pasaules Banka un OECD ieteica pārskatīt atvieglojumus un atbrīvojumus, savukārt pārējie – ieviest UIN piemērošanu sadalītajai peļņai, nevis gūtajai peļņai un vienādot ienākumu nodokļu likmes dažādiem ienākumiem.

Sākot darbu pie nodokļu reformas, Ministrija par to informēja jau 2016. gada nogalē, kad diskusijas par šo tēmu sākās Nodokļu maksātāju foruma ietvaros. Ministrija 2016. gada 14. decembrī aicināja viedokļu līderus, uzņēmējus, nozaru profesionāļus un valsts institūciju pārstāvjus uz “Nodokļu maksātāju forumu 2016”, lai kopīgi diskutētu par efektīvākiem nodokļu politikas risinājumiem. Foruma laikā visas dienas garumā četrās paneļdiskusijās ar pašmāju un starptautisko ekspertu dalību norisinājās diskusijas par Latvijas nodokļu politikas izaicinājumiem un nepieciešamajām pārmaiņām. Pasākumā piedalījās ap 300 pašmāju un starptautiski atzīti ekspertu, tai skaitā pārstāvji no Latvijas lielākajiem uzņēmumiem un nozaru asociācijas, valdības pārstāvji, valdības sociālie un sadarbības partneri, Pasaules Bankas, Latvijas Bankas, OECD eksperti. Sk. šeit: <http://www.fm.gov.lv/lv/nodoklu_reforma/nodoklu_forums_2016/>.

Savukārt 2017. gadā Ministrija izstrādāja vērienīgu Nodokļu reformu, kas ietekmē ikvienu Latvijas iedzīvotāju. Ministrijas mērķis bija pilnvērtīgi informēt sabiedrību par dažādiem nodokļu reformas aspektiem un ieguvumiem, tāpēc gan 2017., gan 2018. gadā Ministrija, izmantojot dažādus medijus, informēja par politikas izstrādi, plānotajām izmaiņām un to, kā tās ietekmēs katru sabiedrības grupu.

Saskaņā ar Deklarācijas par Māra Kučinska vadītā Ministru kabineta iecerēto darbību 23.-26. punktu, kā arī Saeimas apstiprinātajiem ar nodokļu reformu saistītajiem likumiem, ik gadu tika īstenota sociāli informatīva un izglītojoša komunikācijas kampaņa. Tās ietvaros esam informējuši par reformas izmaiņām un sabiedrības ieguvumiem gan Ministrijas (<http://www.fm.gov.lv/lv/nodoklu_reforma/>), gan Valsts ieņēmumu dienesta (VID) mājaslapās, izveidojot atsevišķas sadaļas, kurās katrs iedzīvotājs vai uzņēmējs, atlasot pēc sava profila (piemēram, darba ņēmējs, pensionārs, saimnieciskās darbības veicējs utt.) var iegūt sev visatbilstošāko informāciju par nodokļu reformas sniegtajām iespējām un izmaiņām, kas jāņem vērā. Tāpat informācija nodota sabiedrībai ar publikācijām interneta portālos un drukātajos medijos, radio un sociālajos medijos.

Lai dažādām sabiedrības grupām izskaidrotu nodokļu reformā paredzēto, 2017. gadā īstenota kampaņa ***#Lielākas algas #Stiprāki uzņēmumi*** (Sk.: <https://pvs.iub.gov.lv/show/491926>). Kampaņas aktivitātes tika īstenotas vairākos posmos. Pirms kampaņas sākuma tika identificēti viedokļu līderi (ekonomisti, politologi, augstskolu pasniedzēji, finanšu jomas eksperti u.c.) un viņiem nosūtīta visa aktuālākā skaidrojošā informācija par plānotajām izmaiņām. Pēc tam tika organizētas nozares ekspertu un viedokļu līderu publikācijas medijos, kā arī informatīvo materiālu publicēšana medijos. Kampaņas laikā notika aktīva komunikācija arī Ministrijas sociālo mediju – *Twitter, Facebook* un *Instagram* – kontos.

Īstenotās kampaņas komunikācija tika novērtēta arī starptautiskā līmenī – Baltijas komunikācijas konkursā *mi:t&links* 2018, kur Ministrija saņēma 3. vietu Publiskā sektora komunikācijas kampaņu kategorijā.

Turpinot iesākto, 2018. gadā Ministrija veica kampaņu ***#Aug Latvija #Aug ienākumi*** (Sk.: <https://pvs.iub.gov.lv/show/526972>). Kampaņas ietvaros izstrādāti skaidrojoši ekspertu raksti, kā arī vizuāli, audio un video materiāli par svarīgākajiem nodokļu reformas aspektiem, kas, līdzīgi kā iepriekš, papildināja Ministrijas un VID mājaslapu sadaļas, kā arī sociālo mediju kontus un populārāko drukāto un interneta mediju saturu.

Arī VID iedzīvotājiem skaidroja nodokļu reformas aktualitātes, izmantojot dažādus informācijas kanālus, tai skaitā informācija publicēta arī vienotajā sabiedrisko mediju portālā lsm.lv. Papildus tradicionālajiem medijiem, aktīvi izmantoti arī sociālie mediji. Viens no piemēriem ir pagājušajā gadā tapušais video par VID prognozēto neapliekamo minimumu: <https://www.youtube.com/watch?v=_0VG9bKH1N8>.

VID ir informējis sabiedrību par nodokļu reformas aktualitātēm jau kopš 2017. gada septembra un pēc nepieciešamības turpina to darīt joprojām. Komunikācijas mērķis ir sniegt informāciju un izglītot sabiedrību, lai nodokļu maksātāji būtu savlaicīgi informēti un gatavi praktiski piemērot nodokļu reformas ietvaros ieviestās normatīvo aktu izmaiņas.

VID komunikācijā par nodokļu reformu galvenokārt izmantoti iekšējie resursi:

- VID tīmekļa vietnē izveidota nodokļu reformas sadaļa;

- organizēti vairāk nekā 100 semināri visā Latvijā par nodokļu reformas praktisku piemērošanu (piedalījusies 7471 persona);

- izveidoti vizuāli skaidrojošie materiāli, kas publicēti VID sociālajos tīklos un VID tīmekļa vietnē;

- organizētas divas apaļā galda diskusijas ar žurnālistiem;

- izsūtīta virkne preses relīžu;

- regulāri sniegtas atbildes un komentāri plašsaziņas līdzekļiem;

- VID tīmekļa vietnē publicēti VID semināru videoieraksti;

- aktuālā informācija izsūtīta VID sadarbības partneriem – nozaru  
asociācijām u.c.;

- regulāra komunikācija un aktualitāšu publicēšana VID sociālo tīklu profilos (*Facebook, Twitter, Instagram, Youtube*);

- organizēts seminārs plašsaziņas līdzekļiem Rīgā par pienākumu piemaksāt nodokli;

- VID vadība un eksperti devušies reģionālajās vizītēs, kuru ietvaros notikušas tikšanās ar dažādu Latvijas pilsētu domes pārstāvjiem, uzņēmējiem, reģionālajiem plašsaziņas līdzekļiem un iedzīvotājiem par pienākumu iesniegt gada ienākumu deklarāciju un piemaksāt nodokli.

Lai informācija par nodokļu reformu un tās praktiskajiem aspektiem sasniegtu pēc iespējas plašāku mērķauditoriju, VID īstenoja arī apmaksātas komunikācijas aktivitātes. Informēšanas nolūkā saistībā ar nodokļu reformu laikā no 2017. gada septembra līdz 2018. gada 20. martam ir veikti šādi pasākumi:

- izvietoti informatīvi sludinājumi reģionālajos laikrakstos par VID semināriem;

- izstrādāti vairāki audiovizuālie materiāli;

- īstenota informatīvā kampaņa “Uzzini! Izproti! Pajautā VID!”;

- izstrādāti un iedzīvotājiem visā Latvijā nodrošināti bezmaksas informatīvie bukleti.

Atskaites par Ministrijas un VID īstenotajiem informēšanas pasākumiem skatīt Pielikumā.

Lai novērtētu iedzīvotāju informētību par nodokļu reformas nestajām izmaiņām, Ministrija, sadarbojoties ar pētījumu centru SKDS, veikusi sabiedriskās domas aptauju. Tās rezultāti rāda, ka 84,1% iedzīvotāju kopumā zina, labi pārzina vai ir informēti par nodokļu reformas ieviešanu un tās ietvaros veiktajām nodokļu izmaiņām. Salīdzinot ar gadu iepriekš, 2018. gada beigās respondenti biežāk norādījuši, ka zina kādas ir un būs izmaiņas, nepārzinot detaļas.

Nodokļu reforma ir nesusi vērienīgas izmaiņas. Tā nodrošina taisnīgāku nodokļa piemērošanu atkarībā no gūtā ienākumu apmēra. Ir pazemināta iedzīvotāju ienākuma nodokļa likme iedzīvotāju grupai, kas gūst mazākus ienākumus, vienlaikus arī palielinot gada diferencētā neapliekamā minimuma apmēru. Lai nodrošinātu iespēju izmantot diferencētā neapliekamā minimuma priekšrocības jau taksācijas gada laikā, ir ieviests VID prognozētais mēneša neapliekamais minimums, kas prognozēts pamatojoties uz nodokļa maksātāja pirmstaksācijas periodā gūtajiem ienākumiem. Nodokļu reformas ietvaros pirmo reizi Latvijā ieviesta progresīvā iedzīvotāju ienākuma nodokļa likme. Ieviešot šīs izmaiņas, iedzīvotāju ienākuma nodokļa sistēma kļuvusi sarežģītāk administrējama. Nosakot prognozējamo mēneša neapliekamo minimumu, VID rīcībā nevar būt visa informācija par taksācijas gada laikā gūto ienākumu, kā arī nodokļa maksātāja specifisko situāciju. Tādēļ daļai iedzīvotāju VID prognozētais mēneša neapliekamais minimums tomēr ir noteikts lielāks nekā cilvēks ir tiesīgs piemērot, ņemot vērā viņa faktiskos taksācijas gada ienākumus.

Par sekmīgu reformas ieviešanu liecina 2018. gada sekmīgā nodokļu ieņēmumu plāna izpilde. Kopbudžeta nodokļu ieņēmumu plāns 2018. gadā izpildīts par 100,9% - ieņēmumi pārsniedza plānotos par 76,7 milj. *euro*.

Salīdzinot ar 2017. gadu, kopbudžeta nodokļu ieņēmumi pieauguši par 642,5 milj. *euro* jeb 8,0%. Visbūtiskāk pieauguši ieņēmumi no sociālās apdrošināšanas iemaksām (+286,2 milj. *euro* jeb +12,7%), pievienotās vērtības nodokļa (+269,2 milj. *euro* jeb +12,3%) un akcīzes nodokļa (+122,2 milj. *euro* jeb +13,5%), bet lielākais samazinājums bija no UIN (-121,6 milj. *euro* jeb -28,6%). Nodokļu ieņēmumu pieaugumu ietekmēja gan nodokļu reformas ietvaros ieviestās nodokļu politikas izmaiņas, gan ekonomiskā izaugsme, par ko liecina pievienotās vērtības nodokļa straujais pieaugums. Valsts sociālās apdrošināšanas iemaksu pieaugumu veicināja arī darba ienākumu pieaugums, minimālās algas palielināšana un darba ņēmēju skaita palielināšanās. Savukārt akcīzes nodokļa ieņēmumu pieaugumu ietekmēja ne vien akcīzes nodokļa likmju paaugstināšana, bet arī nelegālā tirgus samazināšanās. UIN reformas rezultātā, kas nosaka, ka nodoklis jāmaksā peļņas sadales brīdī nevis par taksācijas gadā gūto pelņu, kā tas bija iepriekš, nodokļa ieņēmumi ir samazinājušies, tomēr iekasētais nodoklis pārsniedz plānoto.

Nodokļu reformas efektivitāti apliecina arī izmaiņas darba samaksas struktūrā – salīdzinot 2018. gada darba devēja ziņojumus ar iepriekšējo gadu, darba ņēmēju skaits pieaudzis par 2% un reāli strādājošo vidējā bruto alga pieaugusi par 8,5%. Vienlaicīgi (salīdzinot 2018. gada novembri ar iepriekšējā gada novembri) par 24,6% ir samazinājies to darbinieku skaits, kas saņem algu līdz 430 *euro*, bet pieaug darbinieku skaits, kas saņem lielāku darba samaksu par minimālo algu. Tas liecina par pozitīvu atdevi no tādiem nodokļu reformas pasākumiem kā ēnu ekonomikas mazināšana un nodokļu administrēšanas uzlabošana. Turklāt, gan iedzīvotāju ienākuma nodokļa atvieglojums par apgādībā esošu personu, gan diferencētais neapliekamais minimums, gan pensionāra neapliekamais minimums tiek palielināts arī 2019. un 2020.gadā.

Runājot par Nodokļu reformu, primāri jāvērtē tās ieviestie jaunie pasākumi, un pēc analīzes rezultātiem jānosaka nodokļu izmaiņu nepieciešamība un virzieni.

Paredzams, ka fiskālo iespēju ietvaros tiks turpināts iesāktais, lai nodrošinātu neto ienākumu palielinājumu iedzīvotājiem ar zemu ienākumu līmeni (tai skaitā arī izvērtēta iespēja palielināt iedzīvotāju ienākuma nodokļa papildu atvieglojumu invalīdiem un politiski represētajām personām). Tāpat paredzēts turpināt pārnest nodokļu slogu no darbaspēka uz īpašuma, patēriņa un vides nodokļiem.

Atbilstoši Uzņēmumu ienākuma nodokļa likuma pārejas noteikumos dotajam uzdevumam līdz šā gada 30. novembrim tiks izvērtēta jaunā Uzņēmumu ienākuma nodokļa likuma ietekme uz sabiedriskā labuma organizāciju saņemtajiem ziedojumiem. Ja tiks secināts, ka jaunā Uzņēmumu ienākuma nodokļa likuma normas negatīvi ietekmē saņemto ziedojumu apmērus, kopā ar sabiedriskā labuma organizāciju nozaru asociācijām būs nepieciešams izstrādāt priekšlikumus, kas šo negatīvo ietekmi mazinātu. Tāpat tiks turpināti pasākumi ēnu ekonomikas ierobežošanai un pilnveidoti nodokļu administrēšanas procesi, kā arī mazināts administratīvais slogs.

Ministrija un VID turpina informēt gan par vispārīgām ar nodokļu reformu saistītām tendencēm, gan detaļām, kas ir būtiskas atsevišķām sabiedrības grupām. Jau pirmajos divos šā gada mēnešos VID eksperti semināros visā Latvijā informējuši par aktualitātēm saistībā ar gada ienākumu deklarāciju iesniegšanu un citiem svarīgiem jautājumiem medijus, pašvaldību darbiniekus, grāmatvežus, nozaru asociācijas un ikvienu interesentu. Uz semināriem īpaši tika aicināti arī cilvēki, kam varētu veidoties nodokļa piemaksa, piemēram, māmiņas, kas atgriezušās darbā pēc bērna kopšanas atvaļinājuma, un darbinieki, kuri mainījuši darbu vai kuriem palielinājušies ienākumi.

Diemžēl atsaucība piedalīties semināros nav bijusi pārāk liela, tāpēc semināra video publicēts arī interneta vidē, lai to varētu noskatīties ikviens, kam nav bijusi iespēja piedalīties seminārā klātienē

(<https://www.youtube.com/watch?v=BDxSezjzsqc&t=1s&fbclid=IwAR3Ju8MPaJYpRV0JK1nRYZlN0hk-n_Ub1B8ew9cYf414iom-ZPMkkIwobH4>). Tāpat VID izveidojis atsevišķu sadaļu mājaslapā par aktualitātēm saistībā ar 2018. gada ienākumu deklarācijas iesniegšanu (<https://www.vid.gov.lv/lv/deklaracija-par-2018gadu>).

Par iepriekš minētajiem jautājumiem, kā arī izmaiņām, kas saskaņā ar apstiprināto nodokļu reformu stājas spēkā vēl šajā un stāsies spēkā nākamajā gadā, Ministrija un VID turpina un turpinās komunicēt, skaidrot un informēt, izmantojot dažādus medijus un informācijas kanālus, ar kuru starpniecību var sasniegt iespējami plašu sabiedrību, kā arī mērķētas tās grupas.

Pielikumā atskaites par Ministrijas un VID īstenotājiem nodokļu reformas informēšanas pasākumiem.

1) Ministrijas atskaite par nodokļu reformas komunikācijas kampaņu ***#Aug ienākumi #Aug Latvija*** uz 16 lpp.

2) VID atskaite par informatīvās kampaņas par valsts nodokļu politikas pamatnostādņu ieviešanu 2018. gadā uz 14 lpp.

Ministru prezidents A. K. Kariņš

Finanšu ministrs J. Reirs